Man sterf in motorfietsongeluk op snelwegArgieffoto (Foto: AlexVan, Pixabay) ŉ 42-jarige man is Saterdag in die vroeë oggendure ná ŉ ongeluk op die N1-snelweg in Johannesburg dood. Russel Meiring, woordvoerder van ER24, het gesê die ongeluk het in die noordelike baan van die snelweg naby die Beyers Naudé-afrit in Randburg plaasgevind. “Die man is vermoedelik deur ŉ taxi van sy motorfiets afgestamp, waarna die man ŉ motor getref het. By paramedici se aankoms op die toneel is ŉ minibustaxi, die motor en die motorfiets se wrak in die regterkantste baan van die snelweg aangetref,” het Meiring gesê. Volgens Meiring is die motorfietsryer ŉ paar meter van sy motorfiets aangetref. “Die man het verskeie beserings opgedoen en was in ŉ kritieke toestand. Hy is behandel en na die Life Flora-hospitaal geneem, waar hy kort ná sy aankoms weens sy beserings beswyk het.” Die presiese oorsaak van die ongeluk word deur die owerhede ondersoek.